钦定古今图书集成/理学汇编/文学典/第147卷 > 《跋王禹玉谢翰林学士承旨表本》
## 钦定古今图书集成/理学汇编/文学典/第147卷 > 《跋王禹玉谢翰林学士承旨表本》

宋周必大

翰苑多杂著，故其体不一。某以乾道庚寅岁，初忝寓
直，凡词头之小者，院吏辄以片纸录旧作，谓之《屏风
儿》。予笑曰：“此陶谷所谓‘一生依本画葫芦’。”今观王岐
公《谢承旨表》，“槁亦连别本，殆屏风之类矣。”其词谓“由
西掖入北门，行将二纪。”又云：“鼎圣历之肇新，顾藩麾
之屡易。”则为张文定公安道无疑。然“闳博燕闲，浮鳌
宣精”等语，岐公表实用之，文体大略亦颇类二公，盖
同直者，顾不嫌于同此前辈广大规模也。淳熙戊戌
十月十四日。